《闻唐陶山明府重修桃花庵感赋用原韵 其一》
清代·归懋仪

遗祠重为拂埃尘，补种夭桃几树新。红粉也知怜国士，青衫偏是困才人。

不逢良木宁求荫，肯为黄金便屈身。纵酒佯狂聊玩世，笙歌队里老青春。

作者简介：清江苏常熟人，一说上海人，字佩珊。巡道归朝煦女，监生李学璜妻。诗画俱佳，与席佩兰为闺中畏友，互相唱和，名播艺林。晚年卜居沪上。有《绣馀吟》、《听雪词》。